ห่วงธุรกิจสีเทากระโจนเข้าหุ้นกฎใหม่ใช้ปี’54
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — เกณฑ์เปิดเผยข้อมูลเริ่มใช้ต้นปี 2554 หวั่นเอื้อธุรกิจสีเทาเข้าจดทะเบียนได้
นายวสันต์ เทียนหอม ผู้ช่วยเลขาธิการอาวุโส สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า เมื่อวันที่ 19 พ.ย.ที่ผ่านมาคณะกรรมการกำกับตลาดทุนได้เห็นชอบต่อการนำหลักการเปิดเผยข้อมูล (Disclosure Based) มาใช้สำหรับเกณฑ์การรับหลักทรัพย์แล้ว คาดว่าน่าจะมีผลบังคับใช้ได้ต้นปี 2554 
หลักเกณฑ์ใหม่นี้ ก.ล.ต. จะลดการใช้ดุลพินิจในเรื่องคุณสมบัติของธุรกิจเป็นประโยชน์ต่อเศรษฐกิจ สังคม และประเทศหรือไม่ รวมถึงธุรกิจนั้นๆ มีผลกระทบต่อสิ่งแวดล้อมหรือไม่ เพราะสิ่งเหล่านี้จะใช้วิธีเปิดเผยข้อมูลและให้ผู้ลงทุนเป็นผู้ตัดสินใจ นอกจากนี้บางส่วนมีหน่วยงานราชการกำกับดูแลอยู่แล้ว 
สำหรับกรณีที่มีความกังวลว่าเกณฑ์ใหม่จะเป็นการเปิดโอกาสให้กับกลุ่มธุรกิจสีเทาเข้ามาจดทะเบียนได้นั้น นายวสันต์ กล่าวว่า ขึ้นกับมาตรฐานในการพิจารณารับหลักทรัพย์ของตลาดหลักทรัพย์ด้วย 
นางจารุพรรณ อินทรรุ่ง ผู้อำนวยการฝ่ายงานเลขาธิการ สำนักงาน ก.ล.ต. กล่าวว่า ไม่สามารถระบุได้ว่าเกณฑ์ดังกล่าวจะช่วยให้มีธุรกิจสีเทาเข้ามาจดทะเบียนได้ง่ายขึ้นหรือไม่ เพียงแต่เกณฑ์ใหม่จะเปิดกว้างสำหรับผู้ที่ต้องการระดมทุน 
“เกณฑ์ใหม่ยังห้ามธุรกิจผิดกฎหมายเข้าจดทะเบียนอยู่ เพียงแต่ให้ใช้หลักเปิดเผยข้อมูลเข้ามาเท่านั้น” นางจารุพรรณ กล่าว